SCN เชื่อผลงาน Q2 ดีขึ้นตามแนวโน้มราคาน้ำมันขาขึ้นหนุนดีมานด์ก๊าซ
SCN เชื่อผลงาน Q2/60 ปรับตัวดีขึ้นตามแนวโน้มราคาน้ำมันขาขึ้นหนุนดีมานด์ก๊าซ
9 พ.ค. 2560

นายฤทธี กิจพิพิธ กรรมการผู้จัดการใหญ่ บริษัท สแกน อินเตอร์ จำกัด (มหาชน) หรือ SCN เปิดเผยว่า แนวโน้มผลการดำเนินงานในไตรมาส 2/60 คาดว่าจะปรับตัวดีขึ้น จากภาพรวมราคาน้ำมันในตลาดโลกปีนี้ที่เชื่อว่ายังเป็นขาขึ้น แม้ว่าในรอบสัปดาห์ที่ผ่านมาราคาน้ำมันดิบในตลาดโลกถูกผลกระทบจากปริมาณการผลิตน้ำมันในสหรัฐที่เพิ่มขึ้นก็ตาม ซึ่งปัจจัยดังกล่าวจะส่งผลดีต่อความต้องการใช้ก๊าซธรรมชาติ NGV เป็นเชื้อเพลิงทั้งในภาคขนส่งและภาคอุตสาหกรรม และช่วยหนุนศักยภาพการดำเนินธุรกิจให้บริการสถานีบริการก๊าซธรรมชาติ NGV สำหรับยานยนต์ที่ปัจจุบันบริษัทเปิดให้บริการอยู่ 7 สถานี รวมถึงธุรกิจก๊าซธรรมชาติอัดสำหรับโรงงานอุตสาหกรรม (iCNG) ที่ได้รับการตอบรับที่ดีจากลูกค้ามากยิ่งขึ้น
“เราเชื่อมั่นว่าผลการดำเนินงานไตรมาส 2/60 จะฟื้นตัวดีขึ้นจากธุรกิจ iCNG ที่สถานการณ์ราคาจำหน่ายก๊าซธรรมชาติอัดปรับตัวดีขึ้น รวมถึงธุรกิจสถานีบริการก๊าซธรรมชาติ NGV สำหรับยานยนต์ ที่เชื่อว่าจะมีปริมาณการใช้ก๊าซธรรมชาติ NGV เพื่อการขนส่งเพิ่มขึ้นและสามารถผลักดันการเติบโตได้” นายฤทธี กล่าว
สำหรับแผนดำเนินงานปีนี้ คาดว่าผลการดำเนินงานจะเติบโตได้อย่างต่อเนื่อง จากแผนงานการขยายธุรกิจที่มีเป้าหมายเพิ่มสถานีบริการก๊าซธรรมชาติ NGV ในปีนี้อีก 13 แห่งภายใต้งบลงทุน 1,350 ล้านบาท ซึ่งมีทั้งการเข้าซื้อกิจการ M&amp;A จากผู้ประกอบการรายเดิม การร่วมมือกับพันธมิตรสถานีบริการน้ำมัน และการขอสัญญาซื้อขายก๊าซธรรมชาติจาก ปตท. อีก 7 สัญญา ซึ่งปัจจุบันได้แล้วจำนวน 4 สัญญา คาดการณ์ยอดขายรวม 200,000 กิโลกรัมต่อวัน โดยจะได้ผลตอบแทนจากการจำหน่ายก๊าซตามโครงสร้างราคาแบบใหม่เพิ่มขึ้นเป็น 3.43 บาทต่อกิโลกรัม จากเดิม 2 บาทต่อกิโลกรัม และธุรกิจ iCNG ที่มีปริมาณการขนส่งก๊าซธรรมชาติอัดไปสู่โรงงานอุตสาหกรรมตามสัญญาเพิ่มขึ้น รวมถึงธุรกิจ EPC ที่จะทยอยส่งมอบงานในช่วงครึ่งปีหลังมากขึ้น
ขณะเดียวกัน โครงการความร่วมมือกับ ‘โซจิสสึ คอร์ปอเรชั่น’ รุกตลาดผลิตภัณฑ์อุปกรณ์ที่เกี่ยวกับก๊าซธรรมชาติอย่างครบวงจรในอินโดนีเซียและเวียดนาม ที่ได้เริ่มทำตลาดนวัตกรรม CNG Type IV หรือถังบรรจุก๊าซธรรมชาติสำหรับยานยนต์ ก่อนขยายไปสู่อุปกรณ์ที่เกี่ยวเนื่องกับก๊าซธรรมชาติอื่นๆ คาดว่าจะเริ่มสร้างรายได้ตั้งแต่ไตรมาส 3/60 เป็นต้นไป รวมถึงธุรกิจ EPC ที่จะเริ่มรับรู้รายได้จากการส่งมอบงานแก่ลูกค้าในช่วงครึ่งปีหลังเช่นกัน จึงมั่นใจว่าภาพรวมการดำเนินธุรกิจในปีนี้ยังคงเติบโตได้ตามแผนงานที่วางไว้